मोदी के जवाब में वाघेला भी बैठे उपवास पर  
शंकर सिंह वाघेला का उपवास मोदी के उपवास से कुछ घंटे पहले शुरू हुआ और मोदी के उपवास खत्म होने के कुछ घंटे बाद खत्म होगा।
गुजरात के मुख्यमंत्री नरेंद्र मोदी के सद्भावना उपवास का जवाब देने के लिए कांग्रेस ने भी पूरी तैयारी कर ली है। कांग्रेस की ओर से वरिष्ठ नेता शंकर सिंह वाघेला भी आज से तीन दिन के उपवास पर बैठ गए हैं। जहां मोदी के उपवास का कार्यक्रम गुजरात विश्वविद्यालय के परिसर में है, वहीं वाघेला गांधीनगर के गांधी आश्रम में उपवास कर रहे हैं।  वाघेला का उपवास मोदी के उपवास से कुछ घंटे पहले शुरू हुआ और मोदी के उपवास खत्म होने के कुछ घंटे बाद खत्म होगा। वाघेला के उपवास से पहले गुजारत कांग्रेस के अध्यक्ष अर्जुन मोडवाढ़िया और गुजरात में नेता विपक्ष शक्ति सिंह गोहिल ने मोदी के उपवास का विरोध किया। मोडवाढ़िया ने कहा कि मोदी ने गुलबर्ग सोसाइटी केस में आए सुप्रीम कोर्ट के फैसले को ठीक से समझा नहीं है और अदालत की ओर से उन्हें कोई क्लीन चिट नहीं मिली है।  मोडवाढ़िया ने मोदी के अनशन पर होने वाले खर्च पर सवाल उठाए हैं। मोदी के उपवास को कांग्रेस से ही नहीं, बल्कि मशहूर समाजसेवी मल्लिका साराभाई से भी चुनौती मिल रही है। मोदी के अनशन को सर्कस बताते हुए साराभाई ने कहा कि जनता का 6 करोड़ रुपया खर्च कर होने वाला यह उपवास किस तरह से जनता के हित में है। साराभाई आज से तीन दिन के लिए गरीबों के भोजन की व्यवस्था करेंगी, जिसमें करीब 200 लोगों को भोजन कराया जाएगा।  साराभाई अहमदाबाद के गुरजारी बाजार में ये व्यवस्था करने जा रही हैं। साराभाई ने कहा कि गरीबों को भोजन कराना एक जनहित का काम है, लेकिन 6 करोड़ खर्च कर अपनी छवि को साफ करना कैसे सद्भावना का काम हो सकता है।